钦定古今图书集成/明伦汇编/官常典/第535卷 > 叶昇
## 钦定古今图书集成/明伦汇编/官常典/第535卷 > 叶昇

按《明外史》本传：“昇，合肥人。左君弼据庐，昇自拔来归，
以右翼元帅从征江州，以指挥佥事从取吴，以府军
卫指挥使从定明州。洪武三年，论功佥大都督府事。
明年，从征西将军汤和以舟师取蜀越。二年，出为都
指挥使，镇守西安。十二年，复佥大都督府事。西番叛，
与都督王弼征之，降乞失迦，平其部落。复讨平延安”
伯颜帖木儿，擒洮州番酋。论功，封靖宁侯，禄二千石，
世指挥使，镇辽东、修海、盖、复三城。在镇六年，边备修
举，外寇不敢犯，发高丽赂遗。帝累赐敕，与唐胜宗同
褒。二十年命同普定侯陈桓总制诸军，于云南定边、
姚安立营屯田，经理毕节卫。明年，东川龙海诸蛮叛。
昇以参将从沐英讨平之。已而湖广安福所千户夏
德忠诱九溪洞蛮为寇，昇率师讨之。潜兵出贼后掩
击，擒德忠，立永定、九溪二卫，因留屯襄阳。赣州山贼
夏三复结湖广峒蛮为寇。昇为副将军，同胡海等讨
平之，俘获万七千人。昇凡三平叛蛮，再出练兵甘肃、
河南。二十五年坐交通胡惟庸事觉，诛死。凉国公蓝
玉，昇姻也。玉败，复连及昇，以故名隶《两党》云。